সপ্তাহ কয়েকের মধ্যেই জন্ম দেওয়ার কথা সন্তানের। ঠিক তখনই এল মৃত্যদণ্ডের আদেশ। দোষ একটাই, ভুল করে সে পেরিয়েছিল দেশের বর্ডার! আবার ফিরেও এসেছে নিজের ডেরায়— কিন্তু এসব কথায় আন্তর্জাতিক কূটনীতির চিঁড়ে ভিজছে না।

এই বিষয়ে অন্যান্য খবর

গরু পাচার রুখতে এগিয়ে এল গ্রামবাসীরাই! দেখুন ভিডিও


‘পেনকা’। বুলগেরিয়ার একটি গ্রামে থাকে এই গরুটি। দিন কয়েক আগে চরতে চরতে সে দেশের বেড়া টপকে সার্বিয়ায় ঢুকে পড়ে। তার পর ফিরে আসে তার মালিক ইভান হারালামপিয়েভের কাছে। আপাত ভাবে সবকিছুই ঠিকঠাক ছিল। কিন্তু তার পরই জানা গেল, বিরাট এক ‘ভুল’ সে করে ফেলেছে।
বুলগেরিয়া ইউরোপীয় ইউনিয়নের সদস্য। কিন্তু সার্বিয়া নয়। ইইউ অন্তর্ভুক্ত দেশগুলির ক্ষেত্রে কড়া নিয়ম, বাইরে থেকে বর্ডার পেরিয়ে ঢোকার সময়ে পশুটির স্বাস্থ্য যে ঠিকঠাক রয়েছে, তার নথি দাখিল করতে হয়। এক্ষেত্রে তার অন্যথা হওয়ায় ইউরোপীয় ইউনিয়নের পক্ষ থেকে হাঁকা হয়েছে একেবারে কোতল করার নিদান।
এই নির্দেশে স্বভাবতই মানসিক ভাবে ভেঙে পড়েছেন গরুটির মালিক। এই ঘটনার প্রতিবাদে ইউরোপিয়ান পার্লামেন্ট, কাউন্সিল অফ দি ইউরোপিয়ান ইউনিয়ন এবং ইউরোপিয়ান কোর্ট অফ জাস্টিস-এ পিটিশন জমা দেওয়া হচ্ছে। মানবিকতার সঙ্গে বিষয়টি পর্যালোচনা করার আবেদন জানাচ্ছে বুলগেরিয়ার বিপুল সংখ্যক সাধারণ মানুষ।